
«Յաւիտենական Աստուածը երկրի վրայ երեւցաւ եւ մարդոց հետ շրջեցաւ, որպէսզի մեզ կենդանացնէ» 
(Ս. ծնունդի սրբասացութիւն) 

Սիրելի՛ հայորդիներ որ ի Լիբանան,
Նոր տարիէն մի քանի օր ետք, երբ դէմ յանդիման պիտի գտնուինք մեր Տիրոջ եւ Փրկչին՝ Յիսուս Քրիստոսի Ս. Ծննդեան եւ Աստուածա-յայտնութեան տօնին, եկէք անդրադառնանք, որ անժամանակն Աստուած մեզ ժամանակին մէջ եւ ժամանակէն անդին առաջնորդելով` յաւիտե-նական կեանքի վայելումին կը հրաւիրէ։
Տարին նո՛ր կը մնայ եւ մեզ նորոգութեան շարունակական թաւալու-մին մէջ կը պահէ, երբ մեր բովանդակ կեանքը կը դառնայ Աստուծոյ հաւատարմութեամբ եւ մարդոց մտերմութեամբ շրջագայութիւն մը` երկրաւոր կեանքէն դէպի երկնաւոր կեանք ոլորապտոյտին մէջ։
Աստուած մարմնացաւ, որպէսզի մարդոց մէջ շրջի եւ մեզ կենդանի կեանքով լեցնէ` այս աշխարհի մէջ աստուածակեդրոն կեանքի նախա-ճաշակը տալով մեզի եւ յաւիտենական կեանքի մշտական վայելքէն չզրկուելու հրաւէրը ուղղելով բոլորիս։
Աստուածորդին յաւիտենական Աստուածը բերաւ մեզի. Ի՛նք, յաւի-տենական Աստուածը, մերկացաւ Իր անստուեր փառքէն, երկինքէն երկիր իջաւ մեզի համար, մեր հետ ապրեցաւ եւ մեզ յաւիտենապէս Ի՛ր հետ մնալու քաղցրութեան հաղորդ դարձուց` մեզ ժամանակը անդրանցող յաւիտենականութեան արժանի դարձնելով։
Քրիստոս պսակեց աստուածային փրկագործութեան ծրագիրը եւ եկեղեցւոյ ճամբով կը շարունակէ վերահսկել մեզմէ իւրաքանչիւրին փրկութեան վրայ։ Մենք, Քրիստոսի անունը կրող հայ քրիստոնեաներս, պարտաւոր ենք մեր փրկութեան պատասխանատըւութիւնը ապրիլ եւ Քրիստոսի հետ ըլլալու մեր ուխտին մէջ հաստատ մնալ։
Յաւիտենական Աստուած յաւիտենականութեան բնակիչ դառնալու ճամբան ցոյց տուաւ մեզի։ Մարդոց եղբայրը դարձած Աստուած Իր ամբողջ ստեղծագործութեան խնամատարութիւնը վստահեցաւ մեզի եւ յորդորեց սիրոյ շաղկապով ապրիլ իրարու հետ։ Կենդանարար Աստուած մեր երկ-րաւոր կեանքը իմաստաւորել եւ երկնաւոր կեանքի անսպառ ուրա-խութենէն չզրկուիլ սորվեցուց մեզի։ 
Քրիստոսով երկինքէն երկիր նետուած աստուածակերտ կամուրջը ահաւասիկ այսօր անգամ մը եւս մեզ ճշմարիտ կեանքի աղբիւրին` Աստուծոյ կ՚առաջնորդէ, որպէսզի յաւիտենական կեանքը մշտապէս ճաշակենք։ 
Ս. Ծնունդի առաւօտուն, երբ սուրբ պատարագին մասնակցելու համար եկեղեցի գանք, մեր հոգիի աչքերը բանանք եւ սկիհի վերա-բերումին ատեն խորապէս գիտակցինք, թէ փառաւոր Թագաւորը եւ ամենակալ Տէրը`Քրիստոս մեզի համար կու գայ Տիրոջ անունով եւ վերստին պիտի գայ, մեզի անսպառ կենդանութիւն պարգեւելու համար` մանաւանդ նաեւ հաստատելով, որ Իր երկրորդ գալստեան ատեն յաւիտենական փառքին ժառանգորդները պիտի դառնանք, որովհետեւ Իրեն հետեւեցանք։ 
	Նոր տարուան եւ Ս. Ծննդեան ու Աստուածայայտնութեան տօներուն առթիւ, որդիական ակնածանօք կը շնորհաւորենք Մեծի Տանն Կիլիկիոյ Ն.Ս.Օ.Տ.Տ. Արամ Ա. կաթողիկոսի գահակալութեան 25-ամեակը եւ քաջա-ռողջութիւն ու մշտադալար հայրապետութիւն կը մաղթենք։
	Կը շնորհաւորենք Հայ Եկեղեցւոյ սրբազան անդաստանին մէջ ծա-ռայող մեր բոլոր միաբանակից ու հոգեւոր եղբայրները, եւ կորով կը մաղթենք իրենց անձնդիր սպասաւորութեան կենսագործման համար։
	Կը շնորհաւորենք Լիբանանի Հայ կաթողիկէ եւ Հայ աւետա-րանական եկեղեցիներու հոգեւոր դասն ու հաւատացեալները, մեր քահա-նայից դասը, Ազգային իշխանութեան եւ մեր ծուխերու մարմինները, լիբանանահայութեան կեանքէն ներս գործող կառոյցները ու մեր ժողո-վուրդի զաւակները, եւ բոլորիդ կը մաղթենք օրհնեալ ու կենսալից ամա-նոր, Ս. Ծնունդ ու Աստուածայայտնութիւն։

          Նարեկ արքեպիսկոպոս
          Առաջնորդ Լիբանանի հայոց

